Zvuková kniha

Zvuková kniha (iné názvy: audiokniha, hovoriaca kniha, kniha na počúvanie, kniha do ucha, v niektorých kontextoch aj nahovorená kniha, hovorená kniha, načítaná kniha; angl. audio book, talking book) je v užšom zmysle zvukový záznam čítania a prednesu textového diela (románu, učebnice, odborného textu, divadelnej hry a pod.), publikovaný na hmotnom nosiči (platni, audiokazete, CD, DVD, USB kľúči a pod.) alebo na internete. Môže byť presnou reprodukciou originálu alebo skrátenou verziou originálu. V širšom (a presnejšom) zmysle pojem zahŕňa aj "rozhlasovú" hru (t. j. dramatizáciu), fíčer, jazykový kurz, prednášku, záznam predstavenia, humornú scénku, rozprávanie a pod., ak sú publikované na hmotnom nosiči alebo internete (a nie napr. v rozhlase).

Niekedy sa rozlišuje:
zvuková kniha v užšom zmysle alebo hovoriaca kniha v užšom zmysle – nahrávka určená pre zrakovo (a podobne) postihnutých
audiokniha v užšom zmysle – nahrávka určená na komerčné využitie

Zvukové knihy sa vzhľadom na bežné definície termínu kniha (pozri článok kniha) obyčajne nezaraďujú medzi knihy, ale norma ISO 2108 z roku 2006 zvukové knihy uvádza spolu s tlačenými knihami v zozname publikácií, ktorým sa prideľuje ISBN.

 Referencie 

 Iné projekty